Magister Philippus, curie Senon. officialis, omnibus presentes litteras inspecturis in Domino salutem. Noverint universi quod vir venerabilis abbas et conventus Sancti-Petri-Vivi Senon., proposuerunt in jure, coram nobis, quod nobilis mulier Ida, domina Trianguli, violentiam eis intulerat servientes eorum ejiciendo de nemore suo de Vilerraer sito in parrochia de Ciconiis. Procurator autem domini, ex adverso respondit quod abbas et conventus non poterant nemus illud essartare, nec dare ad essartandum, quia suum erat nemus et justiciam et grueriam habebat in eodem. - Abbas, vero, et conventus penitus hoc negarunt. Tandem, testibus hinc inde receptis, attestacionibus publicatis, rationibus et allegationibus utriusque partis auditis et plenius intellectis: de prudentum virorum consilio adjudicavimus abbati et conventui dictum nemus liberum ab omni grueria, et justicia quam dicta domina petebat in eodem. In cujus rei memoriam et testimonium, presentem cartam appositione sigilli curie Senonensis fecimus roborari. Actum, anno Gracie Mº CCº duodecimo, die mercurii post festum Beati-Hylarii.